አስተዳደሩ  የመልካም አስተዳደር ችግሮች ለመፍታት ተጨባጭ እርምጃ እየወሰደ መሆኑን አስታወቀ
አዲስ አበባ፤ታሕሳስ 12/2008 (ዋኢማ) – የመልካም አስተዳደር ችግሮችን ለመፍታት የተለያዩ የማስተካከያ እርምጃዎች እየወሰደ መሆኑን የአዲስ አበባ ከተማ አስተዳደር አስታወቀ ።የከተማው በምክትል ከንቲባ ማዕረግ የመልካም አስተዳደር ሪፎርም ክላስተር አስተባባሪና  የፐብሊክ ሰርቪስ የሰው ሃብት ልማት ቢሮ ሃላፊ አቶ ይስሃቅ ግርማይ ዛሬ ለዋልታ እንደገለጹት አስተዳደሩ ለነዋሪው ቀልጣፋ አገልግሎት ለመስጠትና እስካሁን ያጋጥሙት ለነበሩ ችግሮች እልባት በመስጠት ላይ ይገኛል፡፡መልካም አስተዳደርን የማስፈን ተግባር  የሞት የሽረት ጉዳይ መሆኑን የጠቀሱት ሃላፊው  ከ300 ሺሕ በላይ ከሚሆን ህዝብ ጋር አንድ ወር የወሰደ ውይይት  በመልካም አስተዳደር ዙሪያ መካሄዱን  አስታውቀዋል ።በመንግስት የተሰሩ  መልካም ስራዎች እንዳሉ ሆነው በርካታ ሊፈቱ የሚገባቸውን የመልካም አስተዳደር ችግሮች እንዳሉ ህዝቡ ማንሳቱንም አቶ ይስሃቅ  ገልጸዋል ።መንግስት በመልካም አስተዳደር በኩል የሚየታዩ 16 ዋንኛ ችግሮች በጥናት መለየቱንና ከእነዚህ ውስጥ የዓቅመ ማነስ፣ የስነ ምግባርና ኪራይ ሰብሳቢነት ቸግሮች  የነበራቸው 260 ከፍተኛ አመራሮች የሚገኙባቸው 1 ሺሕ 600  አመራሮች ከሃላፊነታቸው መነሳታቸውን  አስታውቀዋል ።ይህንን ህዝብ ያነሳውን መነሻ በማድረግ የማጥራት ስራው  በከተማው በሚገኙ ከ3ሺሕ በላይ ሰራተኞች ላይ ተጠናክሮ ይቀጥላል  ያሉት አቶ ይስሃቅ ፤’በቀጠና፣ በወረዳ ፣ በክፍለ ከተማ እና በፈደራል በመፈረጅ ለመፍታት በዕቅዳቸው ማካተታቸውን አስረድተዋል ።የከተማ አስተዳደር  በተለይም  የኪራይ ሰብሳቢነት ምንጭ በሆኑት በመሬት ፣ በትራንስፖርት ፣በግዢ ስርዓቱና በሌሎችም ሴክተሮች የማጥራት ስራ እያከናወነ መሆኑን  አስታውቀዋል ።ሰራተኛው ህብረሰተቡን ለማገልገል በጥሩ ስነ  ምግባር የመስራት እቅስቃሴ እያደረገ መሆኑ የገለጹት  ሃፊው የተወሰኑት ለግል ጥቅማቸው  ሲሉ ህብረተሰቡን በማጉላላት፣ በማመናጨቅና ምልጃ በመጠየቅ የሚሰሩ  የማጥራትና  ስርዓቱን  የማስተካከል ስራ እየተሰራ መሆኑን   ገልጸዋል።ሃላፊው አያይዘውም እስከ  1997 ዓመተ ምህረት ድረስ ሰነድ አልባ ከነበሩት 44 ሺሕ የመሬት ይዞታዎች ውስጥ 12 ሺሕ የሚሆኑትን ህጋዊ  መደረጋቸውን ጠቁመው ቀሪዎቹን ለማጠናቀቅ እየተሰራ መሆኑንም ተናግረዋል፡፡